als_Latn dik_Latn sag_Latn
(konica.al)- Një gji i shtrirë buzë detit Adriatik, ku ngrihen madhështore muret e kështjellës antike bizantine që mbronin në kohët mesjetare qytetin e vjetër, është imazhi që të vjen ndërmend sapo përmendet emri Dubrovnik.
Dikur kryeqytet i Republikës Ragusa, i krijuar nga Perandoria Bizantine, qyteti përbëhej nga popullsi romake deri në vitin 1358 pasi fitoi pavarësinë dhe u bë pjesë e Mbretërisë Hungareze. Destinacionet për të vizituar në këtë qytet janë të shumta, saqë do të zbuloni diçka të re çdo minutë që kalon.
Dita e parë : Kthim në kohë? Qyteti i vjetër brenda kalasë po ju pret! Arkitektura mesjetare bizantine gjendet kudo në qytet. Rrugicat e ngushta, katedralet dhe ndërtesat e vjetra janë karakteristike këtu. Një nga atraksionet më të mëdha për turistët është vizita e mureve të vjetër të kalasë që ofrojnë një bukuri mahnitëse për vetëm 10 euro.
Dita e dytë :A e dinit se shumë skena të serialit të famshëm “Game of Thrones” janë xhiruar në qytetin antik? Ju mund të gjeni vendin ku pjesa e famshme “Walk of Shame” e Cersey është xhiruar dhe të bëni foto! Fantastike apo jo?
Dita e tretë: Pamjet nga jashtë qytetit janë akoma më mahnitëse. Me 8 euro bëni një xhiro me varkë përreth qytetit dhe ishujve të tij me një kohëzgjatje prej 30 minuta a 1 orë. Kështu do të shikoni më nga afër mrekullinë e këtij gjiri që magjeps sa herë hedh sytë në të.
Dita e katërt: A e dini për çfarë është e famshme tjetër zona e Dubrovnikut? Ishulli “Lokrum” ngjitur me të është shtëpia e bimëve nga e gjithë bota. Duhet me patjetër të vizitoni kopshtin botanik më të madh në Ballkan!
Dita e pestë : Rreth 20 minuta larg qytetit, ngrihet i heshtur gjiri i Cavtat, një port detar i vogël krahasuar me Dubrovnikun, por që mbart një bukuri natyrore të rrallë. Qyteti jeton me të ardhurat e peshkatarëve të thyer në moshë dhe në mbrëmje mbizotëron një heshtje që të relakson shpirtin. Nëse po kërkoni të gjitha këto më lart, merrni autobusin dhe kaloni një mbasdite të këndshme aty.
Nuk po ju tregojmë më tepër, për të mos prishur magjinë e këtij qyteti kaq unik. Fundja, a e dinit se Dubrovniku është pjesë e rajonit të Dalmacisë, emër i huazuar nga fisi ilir dalmat? Lidhjet mes këtij qyteti dhe popullsisë tonë datojnë që në periudhat historike, prandaj shkoni se ku i dihet, mund të gjeni edhe lidhje familjare aty!
als_Latn als_Latn als_Latn als_Latn als_Latn als_Latn als_Latn als_Latn